title: "Bj\u00f6rn-Steiger-Stifting"
text: "Di Bj\u00f6rn Steiger Stifting es diarfuar, dat di Help \u00f6n Nuar sa \u00fcs di Retingstiinsten altert beeter uur.\nEn Stifting ken en Aart fan St\u00f6tforiining wiis, man desjirem Stifting es diarfuar iinrocht, dat wat maaket uur, wat fuarof ek \u00fcp W\u0101rel wiar.\n\nNoom\nDi Stifting jit ee\u0111er Bj\u00f6rn Steiger , diar 1969 \u00f6nk\u00f6\u00f6rt waar. Hi storev, aurdat em en St\u00fcn ee\u0111er di Kraankenwain teef maast, wat uk ek olterfuul Giraaten fuar Bihaneling me langs her.\nDat bal achter\u00f6n en Retingstiinst \u00f6n Gang k\u0101m, kumt fan di Mait, diar Siegfried en Ute Steiger, di Aalern fan Bj\u00f6rn, jam me fuaral di Politik maaket haa.\n\nForaneringen - en Leewentswerk\nSaaken sa \u00fcs en Fiirsnakernumer, hur em aural en Kraankenwain me r\u00f6p ken, heer di Stifting aur lung Jaaren salev bitaalet.\nDiaraur hen hiir Taachten sa \u00fcs di Retingswain fuar D\u00fctjis, Fiirsnaki-Piilern langs di Straat, di DRF-Luchtreting, Defibrillatooren fuar ark Jen en fuul muar t\u00f6 dit wat di Bj\u00f6rn-Steiger-Stifting \u00f6nsk\u00f6\u00f6wen heer. \n\nT\u00f6 dit Jen fan di 1960er Jaaren jaav dit \u00f6n D\u00fctskl\u00f6n niin Laitstairen en nemen, diar di Aarber fan Helpers sa \u00fcs Politsai, Kraankenh\u00fc\u00fcsinger, F\u00fc\u00fcrweer en Retingstiinst t\u00f6hopbraacht. \u00d6n di Straaten wiar aaftinoch aur l\u00fcng Waien niin Fiirsnaker t\u00f6 finj. Diarom wiar di Fiirsnakerpiilern fuar di Nuar sa \u00fcs disalev Numer fuar Help aur't hiili L\u00f6n di jest gurt St\u00f6\u00f6pen, wat gingen uur skul.\nDi \u201eBj\u00f6rn Steiger Stiftung e. V.\u201c waar \u00fcs Foriining bigent en leeter t\u00f6 en Stifting maaket. Faligern \u00f6n Politik, bi Spaarikasen en Wertskepsfirmen wiar n\u00f6\u00f6rig. St\u00f6t en Help k\u0101m bal fuaral uk fan Hilda Heinemann, di W\u00fcf fan Bundspresident Gustav Heinemann. Dat dit uk slaageti wat ja jam fuarnomen her, haa di Steigers aaftinoch Hypotheeken \u00f6n jaar H\u00fc\u00fcsinger \u0101pnomen, dat diarfan H\u00fc\u00fcvskr\u00fc\u00fcwern, Retingswainern en hok muar bitaalet uur k\u00fcr. \n\nMe \u00fcs Jest k\u00fcr en Funksysteem fuar di Retingstiinsten, Retingswainer me \u00dctstafiaring fuar jest Help, di jest Wain fuar en Nuar-Dochter, wat 24 St\u00fcnen t\u00f6 fo wiar, jest Fiirsnaki-Piilern \u00f6n d\u00fctsk Straaten en dit Bigening fan di Luchtreting iinrocht uur.\n\nEn aur di Maaten gurt St\u00f6\u00f6p wiar di Numer 110/112 fuar di Nuar sa \u00fcs en Struktuur fuar Laitstairen \u00f6n't Jaar 1973. Fuar Ute en Siegfried Steiger es di Stifting jaar Leewentswerk. Ja sen mal bliir, dat jaar Dreeng Pierre-Enric Steiger Lest heer en aarberi diarfuar.\n\nFutnooten\n\nSelskap\n\nStifting"